Diari Oficial de la Generalitat Valenciana


Sumari del DOGV 5522, del 29-05-2007 (2007/6301)

ORDE de 8 de maig de 2007, de la conselleria de Cultura, Educació i Esport, per la qual es convoquen els Premis 2007 de la Comunitat Valenciana al tractament transversal en el curriculum de l'educació en valors.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5522

Data del DOGV
:   29-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6301


Data del document
:   08-05-2007

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * igualtat de tracte
    * educació no formal
    * premi cultural
    * distinció honorífica
    * educació cívica

ORDE de 8 de maig de 2007, de la conselleria de Cultura, Educació i Esport, per la qual es convoquen els Premis 2007 de la Comunitat Valenciana al tractament transversal en el curriculum de l'educació en valors. [2007/6301]
La Llei Orgànica 2/2006, de 3 de maig, d'Educació, en l'article 1, establix que el sistema educatiu espanyol es configura d'acord amb els valors de la Constitució, com la llibertat personal, la responsabilitat, la ciutadania democràtica, la solidaritat, la tolerància, la igualtat, el respecte i la justícia. En l'article 2.1 considera que el sistema educatiu espanyol s'orientarà a la consecució de fins com la formació per a la pau, el respecte als drets humans, la vida en comú, la cohesió social, la cooperació i solidaritat entre els pobles i l'adquisició de valors que propicien el respecte cap als sers vius i el medi ambient.
La Llei Orgànica 1/2004, de 28 de desembre, de Mesures de Protecció Integral contra la Violència de Gènere, en l'article 6, establix que, a fi de garantir l'efectiva igualtat entre hòmens i dones, les Administracions Educatives vetlaran perquè en tots els materials educatius s'eliminen els estereotips sexistes o discriminatoris i perquè fomenten el mateix valor d'hòmens i dones.
El ple desenrotllament de la personalitat suposa una educació en els valors morals que han inspirat el model d'Estat Social i Democràtic de Dret que establix per a Espanya la nostra Constitució. Valors morals que han anat emergint al llarg de la Història com: la Llibertat, la Igualtat i, finalment, la Solidaritat. Valor, este, que inspira una sèrie de drets que s'han anat plasmant en successives declaracions de l'ONU, com resultat de fòrums i conferències internacionals: el dret a viure en un món saludable, el dret a la qualitat de vida, a la pau, a la igualtat d'oportunitats entre dones i hòmens, al respecte a la pròpia cultura, a disfrutar d'una naturalesa conservada i sostenible, a la seguretat vial, a la informació i a la protecció dels legítims interessos dels consumidors.
L'escola ha d'oferir a l'alumnat l'ocasió de reflexionar sobre estos problemes bàsics i actuals de la convivència, així com afavorir el desenrotllament d'actituds i comportaments basats en opcions de valor lliurement assumides.
No obstant, estos temes no poden abordar-se de mode exclusiu des d'una àrea, matèria o mòdul del currículum, perquè les transcendixen i requerixen d'un tractament transversal.
Per això, la Llei Orgànica 2/2006, de 3 de maig, d'Educació, en l'article 121.1 establix que els centres docents incorporaran el tractament transversal en les àrees, matèries o mòduls de l'educació en valors, en el seu projecte educatiu. D'esta manera, el sistema educatiu se suma als esforços que realitzen els governs i diverses institucions no governamentals.
En este sentit, el Govern de la Generalitat ha promulgat la Llei 1/1994, de 28 de març, de Salut Escolar; el Decret Legislatiu 1/2003 d'1 d'abril, del Consell de la Generalitat, pel qual s'aprova el text refós de la Llei sobre Drogodependències i Altres Trastorns Addictius (DOGV 30-04-2003); ha aprovat el I Pla de la SIDA de la Comunitat Valenciana, per Decret 168/97, de 13 de maig (DOGV 02-06-1997); així com el Pla d'Igualtat d'Oportunitats entre Dones i Hòmens 2006-2009, aprovat per Acord del Consell de 10 de novembre del 2006; i el Pla de mesures del Govern Valencià per a combatre la violència que s'exercix contra les dones 2005-2008, aprovat per Acord del Consell de 20 de gener del 2006. També va acordar constituir la Fundació de la Solidaritat i el Voluntariat de la Comunitat Valenciana.
Així mateix, determinades dates socialment assenyalades i celebracions específiques poden servir per a cridar l'atenció sobre estos grans problemes. Els centres docents han d'aprofitar la ressonància d'estes celebracions específiques i han de tindre-les en compte en la planificació de les diverses activitats educatives.
En conseqüència, és convenient convocar estos premis per a estimular l'elaboració de materials didàctics que ajuden a integrar els temes transversals en el projecte educatiu del centre, els projectes curriculars, les programacions didàctiques i les unitats didàctiques.
Per això, i fent ús de les atribucions conferides per l'article 28 de la Llei 5/1983, de 30 de desembre, del Consell,
ORDENE
Primer. Objecte
L'objecte d'esta orde és convocar els Premis 2007 de la Comunitat Valenciana al tractament transversal en el currículum de l'educació en valors, així com aprovar les bases per les quals es regirà la convocatòria, que figuren com a annex I. També s'aproven els models de sol·licitud individual i per a grups que figuren en els annexos II i III, respectivament.
Segon. Finançament
1. Els Premis comptaran amb una dotació màxima de 42.070 euros, que serà finançada a càrrec de la línia de subvenció T3152000 del programa 421.30 del pressupost de la Generalitat per a l'exercici de 2007, d'acord amb la distribució següent:
Un premi de 6.000 euros.
Dos premis de 4.500 euros.
Quatre premis de 3.000 euros.
Deu premis de 1.500 euros.
2. El jurat podrà declarar deserts alguns dels premis. En este cas, la dotació econòmica corresponent a un premi es podrà destinar a nous premis amb dotació inferior.
DISPOSICIONS FINALS
Primera
Es delega en la Direcció General d'Ensenyament la facultat de resoldre la convocatòria, se l'autoritza a adoptar les mesures oportunes per al compliment i el desenrotllament d'esta orde i també per a resoldre totes les incidències que es plantegen en la seua interpretació i execució.
Segona
Esta orde produirà efectes des de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar recurs potestatiu de reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant del conseller de Cultura, Educació i Esport en el termini d'un mes des de l'endemà de la seua publicació.
b) El recurs contenciós administratiu s'ha de presentar davant del Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.
València, 8 de maig de 2007
El conseller de Cultura, Educació i Esport
ALEJANDRO FONT DE MORA TURÓN
ANNEX I
Bases per a la concessió dels Premis 2007 de la Comunitat Valenciana al tractament transversal en el currículum de l'educació en valors.
1. Objectius
Incentivar l'elaboració de materials didàctics que faciliten la labor docent en el tractament transversal en el currículum de l'educació en valors.
Afavorir que els centres docents transmeten els dits valors i que organitzen la seua pròpia activitat d'acord amb ells.
Fomentar la investigació i la innovació educativa del professorat en l'àmbit de l'educació en valors.
2. Destinataris
2.1. Podran participar en la convocatòria, en equip o individualment:
a) El personal docent que està en actiu o que exercix funcions de suport escolar en centres docents públics i privats de la Comunitat Valenciana que impartixen ensenyances no universitàries, o en programes municipals de FPA.
b) El personal que exercix la funció inspectora o que ocupa llocs de treball classificats com a docents en la relació de llocs de treball de la conselleria de Cultura, Educació i Esport.
c) El personal laboral o funcionaris de l'administració especial que realitzen funcions de suport escolar en centres docents dependents de la conselleria de Cultura, Educació i Esport.
2.2. Requisits.
a) Les persones que participen en la convocatòria abans de la finalització del termini de presentació de sol·licituds, hauran de complir els requisits que establixen els articles 11 i 13.2 de la Llei 38/2003 de 17 de novembre, General de Subvencions (BOE 18-11-2003).
b) Així mateix, hauran d'acreditar tals requisits per mitjà de declaració de no estar incurs en prohibició per a ser beneficiari de subvencions, tal com preveu l'article 13.7 de la dita llei. Per a això podran utilitzar el model que figura en l'annex IV.
c) D'acord amb l'article 14.1.e) de la mencionada Llei hauran d'acreditar amb anterioritat a dictar-se la proposta de resolució de concessió, que es troben al corrent en el compliment de les seues obligacions tributàries i de la Seguretat Social.
3. Condicions de participació
3.1. Les persones que opten a estos Premis hauran de presentar materials didàctics que tinguen caràcter innovador i aplicació pràctica sobre el tractament transversal en el currículum de l'educació en valors en el projecte educatiu, els projectes curriculars, les programacions i les unitats didàctiques, tenint com a referència el currículum de la Comunitat Valenciana del corresponent curs, cicle, etapa, nivell, grau, modalitat, àrea, matèria, o mòdul.
3.2. Els dits materials versaran sobre: educació per a la igualtat entre hòmens i dones, educació ambiental, educació per a la pau i la convivència, educació per a la salut, educació sexual, educació vial i educació del consumidor.
3.3. Els treballs hauran de ser originals i inèdits i podran presentar-se en qualsevol dels dos idiomes oficials de la Comunitat Valenciana i en qualsevol suport.
3.4. Serà condició necessària la coherència dels materials didàctics presentats amb els corresponents currículums de la Comunitat Valenciana.
3.5. No podran presentar-se tesis doctorals ni els treballs conduents a l'obtenció de la suficiència investigadora.
3.6. No podran participar aquells treballs que hagueren sigut premiats en qualsevol altra convocatòria pública o privada.
3.7. Tampoc podran participar aquells treballs que es presenten a la convocatòria dels Premis 2007 de la Comunitat Valenciana a la Innovació Educativa, ni a la convocatòria dels Premis 2007 de la Comunitat Valenciana a materials didàctics dirigits a l'atenció educativa de l'alumnat immigrant.
3.8. Podran presentar-se materials elaborats com a conseqüència de la realització de projectes d'investigació i innovació educativa i desenrotllament del currículum, seleccionats per la conselleria de Cultura, Educació i Esport en les convocatòries corresponents als tres últims anys. En este cas haurà de comunicar-se el títol del projecte i la convocatòria en què va ser seleccionat.
3.9. La presentació dels treballs suposa l'acceptació expressa de totes les bases de la present convocatòria.
4. Característiques dels materials didàctics
Els materials didàctics que es presenten a esta convocatòria es dissenyaran, almenys, per a un trimestre del curs acadèmic, indicant el curs, cicle, etapa, grau, modalitat, àrea, matèria, àmbit o mòdul a què van destinats.
Els dits materials contindran:
- Guia del professorat, que especificarà: objectius, continguts, activitats, metodologia per a l'ús didàctic del material per a l'alumnat i criteris i instruments d'avaluació. Així mateix, contindrà la referència a la bibliografia utilitzada.
- Material per a l'alumnat.
5. Tramitació de les sol·licituds
5.1. Sol·licituds.
Els equips o les persones que desitgen prendre part en la convocatòria formularan les sol·licituds, dirigides a la Direcció General d'Ensenyament, Servici d'Innovació Educativa i Atenció a la Diversitat. Per a això utilitzaran el model que figura en l'annex II, quan la sol·licitud es realitze a títol individual, o segons el model de l'annex III quan es presenten com a equip.
5.2. Documentació.
La sol·licitud s'acompanyarà dels documents següents:
a) Els corresponents materials didàctics (original i dos còpies) es presentaran en format de llibre, vídeo, diapositiva, material informàtic o altres (especificant el tipus de material). El format que es facilite haurà de considerar la seua possible difusió, respectant sempre les condicions assenyalades en la base tercera i les característiques que figuren en la base quarta.
b) Memòria descriptiva del material presentat (original i dos còpies), amb un màxim de 10 folis, on es reflectisquen les dades següents: persona o equip de persones que l'ha realitzat, justificació, objectius i bibliografia utilitzada. S'adjuntarà esta memòria en suport informàtic (format Word).
c) Certificat, nomenament o nòmina de l'any 2007, que acredite que els participants complixen els requisits establits en la base segona de la convocatòria.
d) Fotocòpia compulsada del DNI o NIF.
e) La declaració de no estar incurs en prohibició per a ser beneficiari de subvencions a què es referix la base segona, punt 2, lletra c), segons el model de l'annex IV.
5.3. Lloc de presentació.
Les sol·licituds es presentaran en el Registre General de la conselleria de Cultura, Educació i Esport (av. Campanar, 32, 46896 València), en les direccions territorials de Cultura, Educació i Esport, o a través de qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. Quan es presenten en una oficina de Correus, es farà en sobre obert a fi que en la capçalera del primer full del document que es vol enviar, es faça constar, amb claredat, el nom de l'oficina i la data, i el lloc i l'hora de la seua admissió. Els participants que no presenten directament la sol·licitud en el Registre General de la conselleria de Cultura, Educació i Esport, convé que comuniquen el lloc de presentació de la sol·licitud al fax del Servici d'Innovació Educativa i Atenció a la Diversitat (96/3866174).
5.4. Termini de presentació.
El termini de presentació finalitzarà el 7 de setembre de 2007.
6. Procés per a la concessió dels Premis
6.1. Jurat de Selecció.
El Servici d'Innovació Educativa i Atenció a la Diversitat, com a òrgan instructor i d'ordenació del procediment, facilitarà els treballs presentats perquè siguen examinats i avaluats per un Jurat de Selecció constituït per:
President: El director general d'Ensenyament, que podrà delegar en el vicepresident.
Vicepresident: El cap de l'Àrea d'Ordenació i Innovació Educativa.
Vocals:
- El cap del Servici d'Ensenyaments en Valencià.
- Un inspector o inspectora d'Educació, designat pel Servici Central de la Inspecció Educativa.
- El coordinador d'Innovació Educativa.
- Una persona en representació de l'Institut Valencià d'Avaluació i Qualitat Educativa.
- Una persona en representació de les institucions següents:
Direcció General de Seguretat Industrial i Consum.
Direcció General de la Dona.
Direcció General d'Atenció a la Dependència.
Direcció General de Qualitat Ambiental.
Direcció General de Justícia.
Direcció General de Salut Pública.
Direcció General de Trànsit del Ministeri de l'Interior.
Actuarà com a secretari del Jurat un funcionari o funcionària de la Direcció General d'Ensenyament.
A les reunions del Jurat podrà assistir un representant de cada un dels sindicats que formen part de la Mesa Sindical Sectorial d'Educació, que tindrà veu però no vot.
El Jurat tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes en els temes objecte d'este concurs per a col·laborar en la valoració dels treballs presentats.
6.2. Seran objecte d'especial consideració els materials didàctics sobre:
a) Promoció i educació per a la salut: prevenció de les drogodependències i d'altres trastorns addictius; prevenció del VIH/SIDA.
b) Promoció de la convivència i prevenció de la violència en els centres docents.
c) Educació en el diàleg, respecte, tolerància, igualtat i no-discriminació per raó de sexe.
6.3. El Jurat de Selecció tindrà en compte els criteris següents:
a) Qualitat i rigor del treball pel seu disseny pedagògic, interés científic o didàctic, originalitat, concreció dels objectius plantejats i coherència interna (4 punts).
b) Relació amb el Projecte Educatiu del Centre en el qual es pretén aplicar el material didàctic (1 punt).
c) Possibilitats d'aplicació en la pràctica docent, en l'organització i funcionament del centre docent o en la programació de les seues activitats complementàries, i, si és el cas, la prèvia experimentació amb l'alumnat (1 punt).
d) Caràcter innovador pel seu contingut, la seua metodologia, o l'ús didàctic de les tecnologies de la informació i la comunicació (1 punt).
e) Rellevància en relació amb els temes d'especial consideració indicats en el punt 2 d'esta base (1 punt).
f) La rellevància i el volum del seu contingut respecte al total del currículum de referència (1 punt).
g) Plantejament global de l'educació en valors (1 punt).
7. Resolució de la convocatòria
7.1. Les decisions del Jurat de Selecció seran inapel·lables.
7.2. Una vegada realitzat el procés de selecció, el Jurat, a través del Servici d'Innovació Educativa i Atenció a la Diversitat, com a òrgan instructor, elevarà la proposta per a la concessió dels Premis al director general d'Ensenyament, qui resoldrà la convocatòria per delegació del conseller de Cultura, Educació i Esport, podent declarar deserts alguns dels Premis.
7.3. La relació dels treballs premiats, amb l'especificació dels noms dels autors i les dotacions econòmiques que corresponguen, es publicaran en el Diari Oficial de la Comunitat Valenciana.
7.4. D'acord amb l'article 42.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, el termini màxim per a dictar una resolució, inclosa la seua notificació, és de 6 mesos des de la data d'efectes d'esta convocatòria. L'efecte que produirà el silenci administratiu si transcorre el termini sense que s'haja dictat i notificat la resolució corresponent serà desestimatori de la sol·licitud.
8. Pagament dels Premis
8.1. El pagament de l'import corresponent als premis es realitzarà per transferència bancària a nom de l'autor o autora si el treball és individual, o a nom dels autors o autores en el cas que el treball siga de grup i així s'indique en la sol·licitud. En este cas la quantia del premi es distribuirà entre els autors i autores en el percentatge indicat en la sol·licitud, havent de facilitar-se les dades bancàries de tots els autors.
8.2. Els premis estaran subjectes a retenció fiscal, d'acord amb els articles 29 i 43 del Reial Decret 27/2003, de 10 de gener i el Reglament de l'Impost sobre la Renda de les Persones Físiques, aprovat pel Reial Decret 1.775/2004, de 30 de juliol (BOE 04-08-2004).
8.3. Tota alteració de les condicions que s'han tingut en compte per a la concessió dels premis podrà modificar la resolució de concessió.
8.4. La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE 18-11-2003).
8.5. Seran també d'aplicació els articles 36, 37, 40.1, 52 i següents de la Llei 38/2003, de 17 de novembre, General de Subvencions (BOE 18-11-2003), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
9. Certificació.
9.1. L'Orde de 9 de juny de 1994, de la conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV 17-8-94), en el seu apartat quinze, considera les activitats d'innovació educativa com una modalitat de formació. En conseqüència, la certificació corresponent als treballs premiats en esta convocatòria, s'emetrà per a cada una de les persones participants, segons disposa la mencionada orde.
9.2. En tot cas, se certificarà un màxim de 100 hores.
10. Propietat Intel·lectual
Les autores i els autors dels materials premiats es comprometen a cedir gratuïtament i per escrit els drets de reproducció, distribució i traducció dels mateixos per al seu exercici per una sola vegada i en règim d'exclusivitat, encara que la Generalitat podrà autoritzar la publicació dels materials premiats per compte dels autors o d'un tercer. Així mateix, es comprometen a elaborar, a petició de la Direcció General d'Ensenyament, les modificacions necessàries en els documents finals dels materials perquè es puguen publicar totalment o parcialment en el format que la dita Direcció General considere més adequat.
El document de cessió s'ajustarà al model que figura com a annex V i haurà de ser presentat en el termini de 15 dies a comptar de l'endemà a la publicació de la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de la concessió del premi i, si és el cas, al reintegrament, amb exigència de l'interés de la demora.
La formalització de la cessió del dret de reproducció, distribució i traducció no implica compromís de publicació per part de la conselleria de Cultura, Educació i Esport.
Un exemplar del treball premiat quedarà depositat en el CEFIRE corresponent a la zona on desenrotlle la seua activitat docent l'autor o l'autora o el coordinador o la coordinadora.